ໂດຍປະຕິບັດຕາມແຈ້ງການຂອງຄະນະເລຂາທິການສະພາແຫ່ງຊາດ ມາໃນວັນທີ 17 ພຶດສະພາ 2022 ທີ່ຫ້ອງປະຊຸມຮັບຮອງສະໂມສອນແຂວງ, ສະພາປະຊາຊົນແຂວງ ໄດ້ຈັດກອງປະຊຸມທາບທາມກົດໝາຍ ຈໍານວນ 2 ສະບັບ ພາຍໃຕ້ການເປັນປະທານຂອງ ທ່ານ ສີເຮັງ ຫອມສົມບັດ ຮອງເລຂາພັກແຂວງ ປະທານສະພາປະຊາຊົນແຂວງ, ມີທ່ານຮອງປະທານສະພາປະຊາຊົນ ພ້ອມດ້ວຍຄະນະປະຈໍາສະພາປະຊາຊົນແຂວງ, ຄະນະກໍາມະການ, ຄະນະເລຂາທິການ ສພຂ; ມີຕາງໜ້າຈາກສານປະຊາຊົນແຂວງ, ອົງການໄອຍະການປະຊາຊົນແຂວງ, ກອງບັນຊາການປ້ອງກັນຄວາມສະຫງົບແຂວງ, ກອງບັນຊາການທະຫານແຂວງ, ພະແນກຍຸຕິທໍາ, ອົງການກວດກາລັດແຂວງ, ພະແນກພາຍໃນ, ພະນັກງານກ່ຽວຂ້ອງສພຂ ເຂົ້າຮ່ວມ.
ກົດໝາຍວ່າດ້ວຍສານປະຊາຊົນ (ສະບັບປັບປຸງບາງມາດຕາ); ກົດໝາຍວ່າດ້ວຍການຄຸ້ມຄອງອາວຸດເສິກ ແລະ ວັດຖຸລະເບີດ ຊຶ່ງຜູ້ເຂົ້າຮ່ວມກອງປະຊຸມໄດ້ສຸ່ມໃສ່ຄົ້ນຄວ້າປະກອບຄໍາຄິດ, ຄໍາເຫັນ ຢ່າງກົງໄປກົງມາດ້ວຍເຫດຜົນ ແລະ ຍົກເອົາປະສົບການ, ບົດຮຽນ ໃນການປະຕິບັດວຽກງານຕົວຈິງມາແລກປ່ຽນຄຳຄິດ, ຄຳເຫັນ,ນຳກັນຕາມເນື້ອໃນການເຈະຈິ້ມຂອງບາງມາດຕາ ແລະມາດຕາອື່ນໆ ທີ່ມີຄວາມສົນໃຈ; ທັງໝົດນີ້ຄະນະກໍາມະການຍຸຕິທໍາ ແລະປກຊ-ປກສ ສພຂ ຈະໄດ້ສັງລວມຄວາມຄິດເຫັນຂອງພາກສ່ວນກ່ຽວຂ້ອງ ເພື່ອເຮັດໃຫ້ກົດໝາຍທີ່ນໍາມາທາບທາມໃນຄັ້ງນີ້ ສາມາດນໍາເຂົ້າພິຈາລະນາ ໃນກອງປະຊຸມສະໄໝສາມັນ ເທື່ອທີ 3 ສະພາແຫ່ງຊາດ ໃນຕໍ່ໜ້າ; ແນໃສ່ ເພື່ອຮັບປະກັນໃຫ້ສັງຄົມມີຄວາມສະຫງົບ, ເປັນລະບຽບຮຽບຮ້ອຍ, ປະຊາຊົນສາມາດເຂົ້າເຖິງຂະບວນການຍຸຕິທຳຫຼາຍຂຶ້ນກວ່າເກົ່າ ເຮັດໃຫ້ການຄຸ້ມຄອງລັດຄຸ້ມຄອງສັງຄົມ ມີຄວາມຍຸຕິທຳ ແລະ ໂປ່ງໃສ.
(ໂດຍ ນາງ ຄັດສອນ ຮຸ່ງສະຫວ່າງ)